आरजेडी की बैठक में भाग लेने और एससी/एसटी के मुद्दे पर अपनी राय रखनेवाले आरजेडी नेता शिवानंद तिवारी कहते हैं कि तेज और तेजस्वी यादव के बीच किसी तरह का मतभेद नहीं है. दोनों भाई एक हैं. वो लालू प्रसाद के परिवार से अपने सालों पुराने संबंध की दुहाई देते हैं. कहते हैं कि परिवार में कोई मतभेद नहीं है, लेकिन एक बात सही है कि तेजस्वी यादव को लालू प्रसाद के समर्थकों ने अपना नेता मान लिया है. उनको पता है कि आनेवाले दिनों में तेजस्वी यादव ही पार्टी का नेतृत्व करेंगे. तेज प्रताप ने खुद तेजस्वी को अर्जुन करार दिया था. वहीं,आरजेडी विधायक अख्तरुल इस्लाम शाहीन का कहना है कि दोनों भाइयों की जोड़ी राम-लक्ष्मण जैसी है. किसी तरह की दरार पड़नेवाली नहीं है. उन्होंने कहा कि तेजस्वी यादव पार्टी की बैठक में थे, तो तेज प्रताप आरजेडी के छात्र नेताओं को पैदल मार्च के लिए सिताबदियारा को रवाना कर रहे थे.